Παναγιώτης Σαντής

Ο Παναγιώτης Σαντής (1902-1943) ήταν στέλεχος του ΚΚΕ, συνδικαλιστής και αντιστασιακός. Εκτελέστηκε από τους Γερμανούς το 1943.

Βιογραφία
Νεανικά χρόνια
Ο Παναγιώτης Σαντής γεννήθηκε στον Πολιχνίτο Λέσβου το 1902. Εργάστηκε ως λιμενεργάτης στη Μυτιλήνη, ασχολήθηκε με τον συνδικαλισμό και εντάχθηκε από τα νεανικά του χρόνια στο ΚΚΕ. Με τη δράση του κέρδισε την εμπιστοσύνη της ηγεσίας η οποία τον χρησιμοποίησε ως κομματικό στέλεχος σε διάφορες θέσεις και πόλεις της Ελλάδας.

Για την πολιτική του δράση διώχθηκε αρκετές φορές. Κατά τη διάρκεια της μεταξικής δικτατορίας εξορίστηκε στον Αη Στράτη, όπου τον βρήκε η γερμανική κατοχή.http://www.902.gr/eidisi/politiki/92858/timi-sto-komma-poy-gennise-kai-gennaei-mpelogiannides-video-foto

Απόδραση από τον Αη Στράτη και ένταξη στην καθοδήγηση
Το καλοκαίρι του 1940 καταφέρνει μαζί με 7 άλλους συντρόφους του να δραπετεύσει από τον Αη Στράτη και να φτάσει στον Πειραιά,Γκριτζώνας (1985), σελ.177 όπου ανέλαβε την καθοδήγηση της Κομματικής Οργάνωσης Πειραιά (ΚΟΠ).Το ΚΚΕ στον ιταλοελληνικό πόλεμο του 1940-41 (2015), σελ. 224

Παράλληλα εντάχθηκε στην λεγόμενη Παλιά Κεντρική Επιτροπή (ΠΚΕ) που είχαν συγκροτήσει οι Παπαγιάννης, Κτιστάκης, Κανάκης και Βιτσαρά, υπό την καθοδήγηση του έγκλειστου στο Σανατόριο Σωτηρία Πλουμπίδη.Δοκίμιο Ιστορίας του ΚΚΕ (2012), σελ. 345

Η ΠΚΕ βρέθηκε σε έντονη αντιπαράθεση με την καθοδήγηση που είχε ιδρύσει η Ασφάλεια τη λεγόμενη Προσωρινή Διοίκηση του ΚΚΕ (ΠΔ) και συνεχώς αντάλλασσαν κατηγορίες για χαφιεδισμό. Ο ρόλος της ΠΔ άρχισε να αποκαλύπτεται προς τα τέλη του 1940, όταν ο πλαστός Ριζοσπάστης που εξέδιδε άρχισε να υμνεί τον Μεταξά και να αποκτά έντονο εθνικιστικό και φιλοκαθεστωτικό λόγο.Το ΚΚΕ στο ιταλοελληνικό πόλεμο του 1940-41 (2015), σελ. 100-103 Οι δύο καθοδηγήσεις διαλύθηκαν με την έναρξη της γερμανικής κατοχής και τα μέλη της ΠΔ εντάχθηκαν στη νέα καθοδήγηση που συγκροτήθηκε τον Ιούλιο του 1941, τη Νέα Κεντρική Επιτροπή, από στελέχη του ΚΚΕ που απέδρασαν από τους τόπους εξορίας τους.Φαράκος (2004), σελ. 319-320

Κατοχή και εκτέλεση
Κατά τη διάρκεια της κατοχής ο Σαντής εντάχθηκε στο ΕΑΜ και έδρασε στον Πειραιά. Συνελήφθη από τους Γερμανούς στις 19/9/1942 και φυλακίστηκε στην Ακροναυπλία.

Στις αρχές του 1943 μαζί με άλλους ακροναυπλιώτες μεταφέρθηκε στον Πειραιά και εκτελέστηκε στις 7/1/1943 στην Κοκκινιά, μαζί με άλλα 6 μέλη του ΚΚΕ.Το ΚΚΕ στον ιταλοελληνικό πόλεμο του 1940-41 (2015), σελ. 71

 Πηγές 
 Δοκίμιο Ιστορίας του ΚΚΕ, Α΄ τόμος 1919-1949, εκδόσεις Σύγχρονη Εποχή, Αθήνα 2012
 Το ΚΚΕ στον ιταλοελληνικό πόλεμο του 1940-41, εκδόσεις Σύγχρονη Εποχή, Αθήνα 2015
 Κώστας Γκριτζώνας "Κόκκινοι δραπέτες 1920-1944", Εκδόσεις Γλάρος, Αθήνα 1985
 Γρηγόρης Φαράκος "Β' Παγκόσμιος Πόλεμος: Σχέσεις του ΚΚΕ και Διεθνούς Κομμουνιστικού Κέντρου", εκδόσεις Ελληνικά Γράμματα, Αθήνα 2004

 Παραπομπές 

Κατηγορία:Έλληνες κομμουνιστές
Κατηγορία:Έλληνες συνδικαλιστές
Κατηγορία:Μέλη του ΕΑΜ
Κατηγορία:Εκτελεσθέντες αντιστασιακοί